  Виталий Пронин В. Путинлэн пресс-конференциез туэ 12-тӥзэ радъяськиз ни. 2 берлоосаз мон но  пыриськи. Журналистъёс люкаськыны кутскизы ни кенешон кутскемлэсь 2 часлы вазьгес.  Ужрадэ ӵем вуылӥсь репортёръёс тодо угось: умой инты басьтон понна чупресгес луоно. Ачим но, кема малпаськытэк, султӥ черодэ - нырысь радъёсын пыри залэ, ӟеч инты шедьтӥ. Малпай ни вал: Президент монэ одно ик синйылтоз!Котькуд корреспондентлэн одӥг гинэ ӧвӧл - кык-куинь дасям юанэз. Монэ сюлмаськытэ, Удмуртиез бускель Пермь яке Киров улосвылъёсын уз-а огазеялэ меда шуыса. Кун Думае ортчем быръёнъёсын уга асьме Удмурт округез Пермь улосвылэн ӵош каризы.Президентлэн пресс-секретарез Дмитрий Песков пресс-конференция кутскемлэсь 5 минутлы азьвыл вуиз. Люкаськем журналистъёсты буйгатскыны куриз. Тросэз угось ӵаш! поттыса мар ке сярысь кенешо вал. Владимир Путин пырытозь, Президентлэн ӝӧкез борды йӧтскылэме потэ вал - ӧй быгаты, охрана ӧз лэзьы. Кылем арын ӝӧк вылын 2 карандаш, блокнот но переводчик кыллиз, туэ номыре адӟыны ӧз луы.3 но ӝыны час куспын Президент 50 пала юанъёслы валэктон сётӥз. Валтӥсь юанъёс экономикаен, дуннеысь политикаен герӟаськемын - валтӥсь каналъёсысь журналистъёс сётъязы. Пусйыны кулэ на, соослэн юанъёссы быдэс пресс-конференция ӵоже чузъяськизы.Владимир  Путин бадӟым саклык висъяз Евросоюзэн, Сирия, Турция, США, Китай кунъёсын герӟаськем ужпумъёслы. Россиын югдур палэнэгес кылиз. Провинциысь лыктэм куд-ог корреспондентъёслы гинэ гурт удыс, сюресъёс сярысь юаны кемдӥз. Жаль, ачим но юан сётыны ӧй быгаты.В. Путинлэн верам кылъёсыз пумысен журналистъёс кема кенешизы на, коридоръёсын 2-3 кузя люкаськыса.Павел Вахрушев  